**Filmski centar Crne Gore pridružio se   
“Programu podrške filmskim autorkama”**

Filmski centar Crne Gore i UNIQA SEE FUTURE fondacija potpisali su sporazum o pridruživanju „Programu podrške filmskim autorkama“ na konferenciji za novinare održanoj u Podgorici. Program pod nazivom „Program podrške filmskim autorkama“ („Female Filmmakers Support Program“) pokrenula je UNIQA SEE FUTURE fondacija u saradnji sa Sarajevo Film Festivalom i Slano Film Days. Ovim korakom Filmski centar Crne Gore pruža dodatnu podršku filmskim autorkama u regiji, omogućavajući im bolje uslove za razvoj i realizaciju projekata.

Program ima za cilj da podrži i osnaži žene u filmu iz šest zemalja u kojima UNIQA djeluje u jugoistočnoj Evropi: Srbiji, Hrvatskoj, Bosni i Hercegovini, Bugarskoj, Rumuniji i Crnoj Gori. Cilj programa je povećanje zastupljenosti žena u regionalnoj filmskoj industriji i omogućavanje finansijske i profesionalne podrške kroz CineLink Industry trening i Skills Program (program usavršavanja vještina).

Vrijednost „Programa podrške filmskim autorkama“ je 150.000 eura za 2025. godinu. Program je odobren i za sljedeće dvije godine.

„Vrlo smo srećni i ponosni što smo zajednički sa Sarajevo Film Festivalom i Slano Film Days pokrenuli ovaj vrlo važan i hvale vrijedan projekt Female Filmmakers koji u potpunosti prati vrijednosti UNIQA SEE FUTURE fondacije. Dodatni vjetar u leđa dao nam je i Filmski centar Crne Gore koji je takođe prepoznao ovaj poseban projekt i sigurna sam da ćemo zajednički omogućiti talentovanim autorkama da pokažu svoj talenat i ljubav prema stvaranju novih filmova. Kako u filmskoj industriji, tako i u poslovnom okruženju, promovišemo i zalažemo se za raznolikost i ravnopravnost, a podupiranjem ovog projekta želimo da pružimo priliku talentovanim autorkama da ostvare svoj potencijal, kao i da svojim primjerom pozitivno utiču na cijelu zajednicu. Sa nestrpljenjem iščekujemo da vidimo kuda će nas ovaj projekt odvesti i kakve sve nadahnjujuće priče će biti ispričane“, izjavila je Petra Šolman, menadžerka UNIQA SEE FUTURE fondacije.

„U prilog ovom značajnom partnerstvu, kroz koje će crnogorske autorke dobiti konkretnu podršku za razvoj karijera, stručno mentorstvo i profesionalno usavršavanje kao i priliku da konkurišu za sredstva za finansiranje produkcije i postprodukcije, ide i odluka Filmskog centra Crne Gore da ove godine, po prvi put, otvori konkurs za sufinansiranje razvoja scenarija i razvoja projekta čiji su nosioci žene. Na ovaj način, obezbijedićemo kontinuitet u proizvodnji, ali i povećati kvantitet i kvalitet projekata čiji su autori odnosno autorke, žene“, izjavila je Aleksandra Božović, direktorica Filmskog centra Crne Gore.

„Velika zainteresovanost za „Program podrške filmskim autorkama“ potvrđuje koliko je ovakva inicijativa bila potrebna regionalnoj filmskoj industriji. Pridruživanje Filmskog centra Crne Gore dodatno osnažuje ovu platformu i omogućava još većem broju talentovanih autorki pristup finansijskoj podršci, profesionalnom usavršavanju i umrežavanju. Ovaj program ne samo da pruža ključnu finansijsku potporu, već i otvara vrata međunarodnim prilikama, razvoju vještina i jačanju karijera filmskih autorki iz jugoistočne Evrope. Kroz ovakve inicijative zajednički gradimo inkluzivniju i raznovrsniju filmsku scenu, omogućavajući autentičnim glasovima da ispričaju svoje priče, da dođu do publike i kroz umjetnost ostave trajni trag“, izjavio je Mirsad Purivatra, osnivač i direktor Slano Film Days.

Ovim partnerstvom dodatno se jača mreža podrške filmskim autorkama u regiji, te im se osigurava bolja vidljivost, edukacija i pristup resursima potrebnim za stvaranje i distribuciju filmova.

****